அனந்தசயனம் (1942 திரைப்படம்)

அனந்தசயனம் (Ananthasayanam)  என்பது 1942 ஆம் ஆண்டு கே. சுப்பிரமணியம் தயாரித்து முன்னணி வேடத்தில் நடித்த தமிழ்த் திரைப்படமாகும். சுப்பிரமணியம் இந்தப் படத்தை சி. எஸ். வி ஐயருடன் இணைந்து இயக்கினார். இந்தப் படத்தில் எஸ். டி. சுப்புலட்சுமி, எம். வி. ராஜம்மா ஆகியோர் கதாநாயகிகளாகவும், ஜி. பட்டு ஐயர், வி. என். ஜானகி ஆகியோர் துணை வேடங்களிலும் நடித்தனர். 

 கதைக்களம் 
திவாகரர் (சுப்பிரமணியம்) விஷ்ணுவின் வடிவமான அனந்த பத்மநாப சுவாமியின் பக்தர். அவர் தன் முறைப்பெண் சரசாவை (ஜானகி) திருமணம் செய்து கொள்ளும்படி கட்டாயப்படுத்தப்படுகிறார். திவாகரருக்கு இந்த திருமண பந்தத்தில் ஆர்வம் இல்லை. திருமண வாழ்க்கையை ஏற்காமல் கடவுள் பக்தியைத் தொடர விரும்புகிறார். திருமண விழாவில் கூடியிருந்த அனைவரையும் அதிர்ச்சிக்குள்ளாக்கும் வகையில் அவர் தனது திருமண நிகழ்விலிருந்து வெளியேறி, இரட்சிப்பையும் ஞானத்தையும் தேடிச் செல்கிறார்.

 நடிகர்கள் 
இந்த விவரங்கள் தி இந்து  மற்றும் படத்தின் பாட்டுப் புத்தகத்திலிருந்துsongbook எடுக்கப்பட்டன. 

நடிகர்கள்
 திவாகரராக கே. சுப்பிரமணியம்  
 நாட்டாமையாக ஜி. பட்டு ஐயர்
 அரசராக வித்வான் சீனிவாசன்
 ஸ்வேத சந்திரனாக எம். ஆர். எஸ். மணி
 குறவராக பி. ஆர்.ராஜகோபால ஐயர்
 குறவராக சி. என். சதாசிவய்யா
 அரண்மனை புரோகிதராக ஜாலி கிட்டு ஐயர் 
 மகா விஷ்ணுவாக ஆர். எஸ். ராமசாமி ஐயங்கார்
 சேர நாட்டு மன்னராக எஸ். ராதாகிருஷ்ணன்
துணை நடிகர்கள்
கோமாளி சம்பு, ராமச்சந்திரன், குளத்து மணி,தஞ்சாவூர் மணி ஐயர்.

நடிகைகள்
 மோகினியாக எஸ். டி. சுப்புலட்சுமி 
 சுசீலாவாக எம். வி. ராஜம்மா 
 மோகினியின் தாயாக ஆர். பி. லட்சுமிதேவி 
 சரசாவாக வி. என். ஜானகி 
 திவாகரரின் தாயாக கே. நாகலட்சுமி
 மஞ்சுளாவாக டி. எஸ். ராஜம்மாள்
 இளம் கிருஷ்ணனாக குமாரி சுப்புலட்சுமி

 தயாரிப்பு 
ஆனந்தசயனம் திரைப்படத்தின் வழியாக கே. சுப்பிரமணியம் நடிகராக அறிமுகமானார். இப்படத்தை அவரே மெட்ராஸ் யுனைடெட் ஆர்டிஸ்ட்ஸ் கார்ப்பரேஷன் என்ற பதாகையின் கீழ் இயக்கி தயாரித்தார். உரையாடலை சுப்பிரமணியம், எஸ். ஏ. துரை ஆகிய இருவரும் எழுதினர். திரைக்கதையை சுப்பிரமணியம் எழுதினார். ஒளிப்பதிவை கமல் கோஷ் மேற்கொண்டார். திருவிதாங்கூர் இராச்சியத்தால் பாதுகாக்கப்பட்ட அனந்த பத்மநாபசாமி ஓலைச் சுவடிகள் பற்றிய தகவல்கள் மற்றும் பாடல்களை  திரைக்கதையில் துரை இணைத்தார். 

சி. வி. ராமகிருஷ்ணன் கோஷிடம் உதவி ஒளிப்பதிவாளராகப் பணியாற்றினார்.  படத்தில் துணை வேடத்தில் நடித்த ஜி. பட்டு ஐயர், கே. ஜே. மகாதேவனுடன் சேர்ந்து சுப்பிரமணியத்திடம் உதவி இயக்குநராகப் பணியாற்றினார். படத்திற்கான முதன்மை படப்பிடிப்பு  ஜெமினி ஸ்டுடியோவில் படமாக்கபட்டது. 

 இசை 
இந்தப் படத்திற்கு வி. எஸ். பார்த்தசாரதி ஐயங்கார் இசையமைத்தார். பாபநாசம் சிவன், ராஜகோபால் ஐயர் ஆகியோர் பாடல் வரிகளை எழுதினர். திரைப்பட விமர்சகரும் வரலாற்றாசிரியருமான ராண்டார் கை படத்தின் எந்தப் பாடல்களும் பிரபலமடையவில்லை என்று கூறினார். 

 வரவேற்பு 
"இந்திய திரைப்பட முன்னோடியான கே. சுப்பிரமணியம் நடிகராக அறிமுகமான ஆச்சரியத்துக்காக" இந்தப் படம் நினைவுகூரப்பட்டது என்று கை குறிப்பிட்டார்.  அனந்தசயனம் வணிகரீதியாக  சிறப்பான வெற்றியைப் பெறவில்லை. 

 மேற்கோள்கள் 

பகுப்பு:கே. சுப்பிரமணியம் இயக்கிய திரைப்படங்கள்
பகுப்பு:இந்து பக்தி திரைப்படங்கள்
பகுப்பு:இந்திய நாடகத் திரைப்படங்கள்
பகுப்பு:1942 திரைப்படங்கள்